Atturi Ewlenin: Rafe Spall, Andrew Scott, Kelly Macdonald, Jessica Hynes, Harry Enfield Direttriċi: Philippa Lowthorpe Ħin: 96 min. Distributur: Studiocanal Ltd Films Maħruġ minn KRS Releasing Ċert. PG Bħal The Railway Children, The Chronicles Of Narnia u ħafna oħrajn, il-ktieb klassiku għat-tfal ta' Arthur Ransome, Swallows And Amazons kien jifforma parti integrali għal ħafna snin mill-kurrikulu tal-iskejjel fir-Renju Unit. Fl-1974 ħarġet verżjoni ċinematografika ta' dan il-volum avventuresk u mimli tensjoni. Ambjentat fir-reġjun turistiku u verament pittoresk tal-Lake District, f'Cumbria, Swallows And Amazons il-ġdid jiffoka fuq l-erba' aħwa tfal tal-familja Walker u l-avventuri li jgħaddu minnhom meta jmorru fuq gżira żgħira bid-dgħajsa tagħhom jisimha Swallow (ħuttafa), biex jikkapparrawha. Hemmhekk, waqt li jkunu qed jilagħbu tal-pirati, isibu li xi tfal ribelli, il-Blacketts, li adottaw l-isem ta' Amazons, diġà waqqfu tinda. Ta' tfal energetiċi li huma, tibda battalja għas-supremazija. Imma, bil-Gran Brittanja f'xifer il-gwerra u b'aġent sigriet li qed ifittex iz-ziju tal-Blacketts, kollox se jinqaleb ta' taħt fuq. It-tfal jirrealizzaw li l-aħjar mod hu li jaġixxu flimkien bi pjan maħsub. Swallows And Amazons tassew jidħol fl-ispirtu kuraġġuż u avventuruż tat-tfulija, b'fotografija panoramika ta' ambjent maestuż u bl-eċitament sfiq tal-final. Produzzjoni tassew xierqa għall-familja kollha.